DECRET 5/2022, de 28 de gener, del Consell, de modificació del Decret 164/2017, de 27 d'octubre, pel qual es regula el component retributiu relacionat amb la formació permanent del funcionariat docent i la realització de les activitats per a la millora de la qualitat de l'ensenyament. [2022/1129]
El Decret 164/2017, de 27 d’octubre, del Consell, regula el component retributiu relacionat amb la formació permanent del funcionariat docent i la realització de les activitats per a la millora de la qualitat de l’ensenyament. L’article 1 determina que l’àmbit subjectiu d’aplicació inclou el personal funcionari de carrera i aquell personal funcionari amb nomenament com a interí dels diferents cossos docents dependents de l’Administració educativa valenciana.

La Sentència número 83/2019, de 31 de gener, del Tribunal Suprem, Sala Social, dictada en el recurs de cassació interposat per la Conselleria d’Educació, Investigació, Cultura i Esport, contra la Sentència número 972/2017, d’11 d’abril de 2017, de la Sala Social del Tribunal Superior de Justícia de la Comunitat Valenciana, en procediment de conflicte col·lectiu, desestima el citat recurs i declara el dret del professorat de Religió catòlica d’Infantil, Primària i Secundària que presten serveis en els centres docents públics dependents de la Generalitat Valenciana, a la meritació i retribució del complement específic per a la formació permanent (sexennis), en les mateixes condicions i quantia que els corresponga als funcionaris interins docents de la Conselleria d’Educació, Cultura i Esport.

És per això que, en execució de la citada sentència, és necessària la modificació del Decret 164/2017, de 27 d’octubre, del Consell, en el sentit d’ampliar el seu àmbit subjectiu d’aplicació al personal docent amb contracte laboral com a professor o professora de Religió, que presta serveis en centres docents públics dependents de l’administració educativa valenciana, perquè perceben el complement específic per a la formació permanent del professorat en les mateixes condicions i quantia que als funcionaris interins docents dependents de la Conselleria d’Educació, Cultura i Esport, aplicant-los el calendari establit en la disposició transitòria única.
En la tramitació d’aquest decret s’han seguit els principis de bona regulació, recollits en l’article 129 de la Llei 39/2015, d’1 d’octubre, del procediment administratiu comú de les administracions públiques: necessitat, eficàcia, proporcionalitat, seguretat jurídica, transparència i eficiència.
Quant al principi de necessitat i eficàcia, la norma, com s’ha exposat, respon a la necessitat d’executar una sentència ferma dictada per la Sala Social del Tribunal Superior de Justícia de la Comunitat Valenciana, en procediment de conflicte col·lectiu.
En relació amb el principi de proporcionalitat, la norma conté la regulació adequada i imprescindible i estableix les obligacions necessàries a fi d’atendre l’objectiu que es persegueix.
Aquesta disposició compleix també el principi de seguretat jurídica, s’emmarca en la resta de l’ordenament jurídic i respon al repartiment competencial establit en la Constitució Espanyola i en l’Estatut d’Autonomia de la Comunitat Valenciana.
El principi de transparència s’ha garantit mitjançant els processos de consulta, audiència i la negociació de la norma en tots els àmbits de participació: Mesa Sectorial del Comité Intercentres d’Educació, i Consell Escolar de la Comunitat Valenciana.
Respecte al principi d’eficiència, la disposició modifica el Decret 164/2017, de 27 d’octubre, del Consell, per a incloure en l’àmbit subjectiu d’aplicació el personal contractat laboral com a professor de religió.

Per tot el que s’ha exposat, d’acord amb l’article 28.c de la Llei 5/1983, de 30 de desembre, de la Generalitat, del Consell, conforme amb el Consell Jurídic Consultiu, a proposta del conseller d’Educació, Cultura i Esport, amb la deliberació prèvia del Consell, en la reunió de 28 de gener de 2022,

DECRETE

Article 1. Modificació de l’article 1.1 del Decret 164/2017, de 27 d’octubre, pel qual es regula el component retributiu relacionat amb la formació permanent del funcionariat docent i la realització de les activitats per a la millora de la qualitat de l’ensenyament
Es modifica l’apartat 1 de l’article 1 que queda redactat en els termes següents:
«1. L’àmbit subjectiu d’aplicació inclou el personal funcionari de carrera, el personal funcionari amb nomenament com a interí dels diferents cossos docents dependents de l’administració educativa valenciana i el personal contractat laboral com a professor de religió que presta serveis en centres docents públics. Aquest decret regula, dins del complement específic, el component retributiu relacionat amb la formació permanent del funcionariat docent i la realització d’altres activitats per a la millora de la qualitat de l’ensenyament, per períodes de sis anys de serveis en la funció pública docent, així com el dret al seu perfeccionament, reconeixement, meritació i percepció.»

Article 2. Modificació de l’article 2.1 del Decret 164/2017
Es modifica l’apartat 1 de l’article 2, que queda redactat en els termes següents:
«1. Per al perfeccionament dels diferents períodes de sis anys serà necessari que el funcionariat docent es trobe en la situació administrativa de servei actiu i preste serveis, qualsevol que fora la seua forma de provisió, en centres docents públics dependents de l’administració educativa valenciana; en llocs corresponents a la inspecció educativa; en llocs de treball de caràcter docent de centres dirigits a la formació del professorat i altres serveis de l’administració educativa dirigits a l’atenció de l’alumnat; així com en els llocs d’assessorament o coordinació-assessorament tecnicodocent; o en llocs de l’Administració educativa inclosos en les relacions de llocs de treball de la conselleria competent en administració pública obtinguts pel procediment de lliure designació o en comissió de serveis, sense que siga necessari que els serveis objecte de còmput siguen ininterromputs.

El personal contractat laboral com a professor de religió, per al perfeccionament dels diferents períodes de sis anys, serà necessari que es trobe en la situació administrativa de servei actiu i preste serveis, en centres docents públics dependents de l’administració educativa valenciana.»

Article 3. Modificació de l’article 2.3 del Decret 164/2017
Es modifica l’apartat 3 de l’article 2, que queda redactat en els termes següents:
«3. Per al perfeccionament dels períodes de sis anys del personal funcionari docent, seran computats tant els períodes treballats com a personal funcionari de carrera com els treballats amb nomenament de personal funcionari interí i com a contractat laboral com a professor de religió, en centres docents públics de qualsevol administració educativa, i serà requisit indispensable per al seu còmput que aquests es troben inscrits en el registre de personal docent dependent de la conselleria competent en educació. A aquest efecte no es tindran en compte els períodes que, en el seu cas, s’hagueren prestat amb contracte administratiu com a professorat especialista.»

Article 4. Modificació de l’article 7.1 del Decret 164/2017
Es modifica l’apartat 1 de l’article 7, que queda redactat en els següents termes:
«1. Per al personal funcionari de carrera de cossos docents d’altres administracions educatives que obtinguera destí definitiu o en comissió de serveis en la Comunitat Valenciana, els components retributius que ja tinguera reconeguts es percebran en les quanties previstes per a cada exercici en la Llei de pressupostos de la Generalitat.
En el cas de personal funcionari interí o contractat laboral com a professor de Religió que ja tinguera reconegut el component retributiu relacionat amb la formació permanent per una altra administració educativa, i que obtinga destí en l’administració educativa valenciana, percebrà els components retributius que ja tinguera reconeguts en les quanties previstes per a cada exercici en la Llei de pressupostos de la Generalitat, respectant en tot cas el que es disposa en el calendari d’implantació previst en la disposició transitòria única respecte als períodes següents als reconeguts.»

Article 5. Modificació de la disposició transitòria única del Decret 164/2017
Es modifica la disposició transitòria única que queda redactada en els termes següents:
«La implantació del component retributiu al personal amb nomenament com a personal funcionari interí o contractat laboral com a professor o professora de religió es realitzarà d’acord amb el calendari següent:
1r període: efectes administratius des de l’1 de gener de 2017 i efectes econòmics des de l’1 de febrer de 2017, sempre que es complisquen els requisits de formació (100 crèdits) i antiguitat (6 anys).
2n període: a partir de l’1 de gener de 2018, sempre que es complisca els requisits d’antiguitat (12 anys) i 100 nous crèdits de formació, realitzats amb posterioritat a la data de perfeccionament del 1r període.

3r, 4t i 5é períodes: a partir de l’1 de gener de 2019, sempre que es complisquen els requisits d’aquest decret, és a dir, tindre 100 nous crèdits realitzats amb posterioritat a la data de perfeccionament del 2n o següents sexennis i tindre una antiguitat d’almenys 18, 24 o 30 anys.»

DISPOSICIÓ FINAL

Única. Entrada en vigor
Aquest decret entrarà en vigor l’endemà de la publicació en el Diari Oficial de la Generalitat Valenciana.

València, 28 de gener de 2022

El president de la Generalitat,
XIMO PUIG I FERRER

El conseller d’Educació, Cultura i Esport,
VICENT MARZÀ I IBÁÑEZ